– Eg er stempla som narkoman. Livet mitt vart rasert etter pågripinga i fjor sommar. Det sa mannen i 40-åra då han møtte i Sør-Trøndelag tingrett førre veke.

Måndag dømde Sør-Trøndelag tingrett han til fengsel i eit år og ein månad for cannabisproduksjon og promillekøyring.

77 cannabisplanter i kjellaren

Ein føremiddag i fjor sommar vart tiltalte stoppa av politiet i Trondheim. Det skjedde tilfeldig etter at ein patrulje hadde sett bilen i stor fart. I bilen fann politiet om lag 2,3 gram amfetamin, forutan ein halvrøykt «joint» med cannabis.

Blodprøven tatt ein time seinare viste ingen alkohol i blodet, men amfetamin og THC, tilsvarande 1,2 i promille.

Legeundersøking og samtalen legen hadde med den no tiltalte, viste at han brukte marihuana dagleg. Dermed bestemte politiet seg for å ransake huset til bilføraren.

Der fann dei 77 cannabisplanter i kjellaren. 23 av plantene hadde toppskot, det vil seie at dei var fullt utvikla planter til hasj eller marihuana. Det vart også funne 51 gram tørka plantemateriale i glaskrukker og plastposar, forutan bruker- og produksjonsutstyr.

STORE PLANTAR: Fem store cannabisplanter, nokre med toppskot. Foto: Politiet

Svarar til tre kilo cannabis

Cannabis inneheld tetrahydrocannabinolt (THC). Det er det som gir rusen når stoffet blir varma opp gjennom røyking. Fem av dei ferdig utvikla cannabisplantene vart sende til Kripos for analyse.

I ei ferdig plante reknar Kripos med at det er 57 gram materiale som kan røykast, opplyste aktor, statsadvokat Jarle Wikdahl i retten. Med 23 planter blir det knapt halv annan kilo cannabis som mannen vart tiltalt for å ha tilverka, etter paragraf 232 i straffelova om grov narkotikakriminalitet.

Resten av plantene, utan toppskot, ville også ha gitt rundt halv annan kilo ferdig cannabis. For dette vart mannen tiltalt for forsøk på å tilverke narkotika.

– Aldri prøvd hasj før eg var 37 år

I retten sa tiltalte at han har vore sterkt plaga av migrene sidan barndomen. Trass dette greidde han å jobbe og tente over ein million kroner i året, delvis gjennom eige firma.

Samstundes leita han etter medikament som kunne lindre migrenen. For fire år sidan las han om medisinsk cannabis. Han var veldig skeptisk, sidan dette var narkotika. Han sa i retten at han aldri har vore i noko rusmiljø.

– Eg har aldri prøvd hasj før eg var 37 år.

Samstundes var faren hans alvorleg kreftsjuk. Tiltalte visste at legar kan gi cannabis til pasientar med store smerter, etter godkjenning frå Helsedirektoratet og legemiddelverket.

Derfor valde tiltalte ut to plantetypar som skulle ha god effekt både mot migrene og kreft, ifølgje han sjølv. Han brukte drygt eitt år på å få fram ei plante i kjellaren sin.

– Det er ikkje berre å legge eit frø i jorda.

BRUKARUTSTYR: Ferdig tørka marihuana og brukerutstyr vart også funne hos tiltalte. Foto: Politiet

Selde aldri noko av narkotikaen

Retten fekk sjå fleire bilete som politiet tok under ransakinga i fjor sommar:

– Alt du ser her kjem frå to planter som eg har dyrka vidare på, sa tiltalte.

For meg er dette ein skandale, dette var medisin for meg i fire år framover.

For tiltalte meiner at migreneplagene hans vart mykje mindre etter at han byrja å bruke cannabis. Han blanda ekstrakt av plantematerialet i smør, i steikt mat eller i te og avviste at dette gjorde han «rusa». Han gav også litt til arbeidskollegaer som hadde helseproblem, men tok aldri betaling.

– Eg såg på det som ei samfunnsteneste. Det var betre at dei fekk det av meg enn at dei kjøpte det av utanlandsk mafia, sa tiltalte i retten.

Då cannabisproduksjonen vart kjent i nabolaget etter politibesøket, vart han sett på som ein narkoman og meinte einaste løysinga var å flytte. Han mista vener og nettverk, fekk økonomiske og psykiske problem og mista «kontrollen over livet sitt», som han uttrykte det i retten.

Han la ikkje skjul på at han meiner cannabis bør bli lovleg, slik det er i mange andre land.

– Eg er skaka over at vi sit her.

Aktor la ned påstand om eit år og to månaders fengsel og 5000 kroner i bot. Samfunnsstraff kunne ha vore aktuelt. Men tiltalte meinte han ikkje ville vere i stand til å gjennomføre den på grunn av migrenen.

Openberr spreiingsfare

Sør-Trøndelag tingrett dømde tiltalte til fengsel i eit år og ein månad for cannabisproduksjon og promillekøyring, forutan 5000 kroner i bot og tap av førarkort i to år. Han må også ta ny førarprøve. Produksjonsutstyret han hadde blir inndrege.

Retten legg til grunn at tiltalte dyrka cannabis primært til eige bruk, men legg til:

Kvantumets størrelse innebærer uansett en åpenbar spredningsfare og tilsier at det ikke kan legges nevneverdig vekt i formildende retning på at tiltalte ville benytte stoffet selv.

Smertene tiltalte hadde og den vanskelege livssituasjonen hans synes å vere den utløysande faktoren for dei straffbare forholda, meiner retten.

– Eg kan godt gå i fengsel i halvtanna år og bli yrkeskriminell. Det siste året har eg site i mitt eige «fengsel» etter å ha mista alt, sa tiltalte før rettssaka vart avslutta.